Flokkurinn kominn til að vera og dafna
Landsfundur Flokks fólksins fer fram núna um helgina á Center Hotel Plaza í miðborg Reykjavíkur, en þetta er fyrsti landsfundur stjórnmálaflokksins. Fundurinn hófst í hádeginu í dag og honum lýkur síðdegis á morgun með ræðu formanns, sem einnig setti fundinn.
Inga Sæland formaður flokksins sagði í ræðu sinni í dag það væri ótrúlegt að hugsa til þess að flokkurinn hefði verið stofnaður fyrir um einu og hálfu ári.
"Það hefur margt runnið til sjávar síðan þá," sagði Inga og bætti því við að það væri ólýsanlegt að fá að vera þátttakandi í öðru eins, en nú á flokkurinn fjóra fulltrúa á Alþingi og einn borgarfulltrúa í Reykjavík.
"Fjórtán þúsund Íslendingar kusu Flokk fólksins, trúðu á hugsjón okkar og baráttumál. Við höfum kveikt nýja von í brjósti þeirra sem höllustum fæti standa og hafa ítrekað og ævinlega, árum saman, beðið um hjálp stjórnvalda," sagði Inga.
"Ég efa það ekki á nokkurn hátt að við erum komin til að vera og við erum komin til að dafna," sagði formaðurinn í ræðu sinni, sem sjá má í heild sinni á vef  RÚV .
Mætingin betri en búist var við
"Það komu eiginlega fleiri en við vonuðumst til," segir Baldvin Örn Ólason, verkefnastjóri flokksins, í samtali við mbl.is, aðspurður um mætinguna á landsfundinn. Nefndastarf er núna í fullum gangi og búist við að því ljúki fyrir kvöldmat, að sögn Baldvins.
Afrakstur af vinnu landsfundargesta verður svo kynntur á morgun, en þá verður einnig kosið í trúnaðarstöður innan flokksins.
Að sögn Baldvins eru þau mál sem fundargestir setja á oddinn svipuð þeim sem flokkurinn lagði áherslu á fyrir síðustu alþingiskosningar, meðal annars hafa verið umræður um fátækt og hlutverk lífeyrissjóðanna.
Landsfundur Flokks fólksins fer fram núna um helgina á Center Hotel Plaza í miðborg Reykjavíkur, en þetta er fyrsti landsfundur stjórnmálaflokksins.
Inga Sæland formaður flokksins sagði í ræðu sinni í dag það væri ótrúlegt að hugsa til þess að flokkurinn hefði verið stofnaður fyrir um einu og hálfu ári.
"Ég efa það ekki á nokkurn hátt að við erum komin til að vera og við erum komin til að dafna," sagði formaðurinn í ræðu sinni.
Að sögn Baldvins eru þau mál sem fundargestir setja á oddinn svipuð þeim sem flokkurinn lagði áherslu á fyrir síðustu alþingiskosningar, meðal annars hafa verið umræður um fátækt og hlutverk lífeyrissjóðanna.